En les 14 edicions precedents hi han passat més de 400 artistes internacionals, i tot indica que per a la 15a, que es durà a terme el 29 i el 30 de setembre, no es traurà el peu de l'accelerador. Ans al contrari: el programa es presenta farcit i els que hi vagin tindran feina per arribar a tot el que es proposa. És el Festival Visual Brasil, un certamen que, definit pels seus organitzadors, "té com a objectiu crear un entorn de visuals potents potents que portin el públic a un ambient d'immersió sensorial i creativa". Per aconseguir-ho, se succeiran al Punt Multimèdia del Parc de l'Espanya Industrial muntatges de videoart, mappings, performances audiovisuals, instal·lacions i també es faran debats. A partir de les 18 h i fins passada la mitjanit.

El 29 la festa comptarà amb la millor música popular del Brasil, amb noms com Nirso, MdC Suingue o Chico Abreu. Per al dissabte 30 els organitzadors anuncien molta potència sonora amb artistes com Andy Loop, Gypsy Box, Tundama Dj's, Qechuaboi, Coconutah, Mutienigga o el català Miret, entre molts altres. Tot això a l'escenari principal, però hi haurà altres punts d'entreteniment, com el dels tallers, el de les instal·lacions o el del mapping. Així mateix, l'escenari TKLAB estarà dedicat als treballs artístics més experimentals, amb la finalitat de difondre la feina d'artistes audiovisuals que arrisquen en les seves propostes.

Per conèixer tots els detalls de la programació, cliqueu aquí.